text: Minister skrider ind mod lejestigninger
  20 juli 2010 kl. 10.37
  Lejestigningerne for Banedanmarks 640 kolonihaver i hele landet er stillet i bero.
  Det har transportminister Hans Chr. Schmidt (V) besluttet.
  Banedanmark har sat lejen op med op til 24 gange i ét hug. I Vejle stiger en grund fra 500 til 12.150 kroner om året.
  Banedanmark har begrundet stigningen med, at lejen ikke er blevet reguleret i adskillige år.
  Men nu har transportminister Hans Chr. Schmidt (V) grebet ind.
  
  Kun mindre stigning
  - Jeg har sat sagen i bero, indtil jeg i august kan holde et møde med Banedanmark, siger ministeren. Han vil ikke afvise en lejestigning, men den skal bare ikke være så stor på én gang.
  Banedanmark har 640 kolonihaver, hvoraf 540 er udlejet.
  I Syd- og Sønderjylland har Banedanmark 121 havelodder i Vejle, Esbjerg, Bramming og Fredericia, hvoraf 99 er udlejet.
  Vejle Kommune udlejer kolonihaver til 300 kroner om måneden.
  